# A - Strategi og indsatser i Kriminalpræventivt Team - ISU

Sagsnr.: 23/4931

### Baggrund

Institutions- og Skoleudvalget fik 09-05-2023 forelagt en M-sag, der beskriver den kriminalpræventive indsats og strategi i Høje-Taastrup Kommune, og udvalget bad i den forbindelse om at få sagen forelagt for Byrådet 27-09-2023 til orientering. På Institutions- og Skoleudvalgets møde 03-10-2023 blev der bestilt en A-sag. Sagen fremstiller kriminalpræventiv retning, strategiske prioriteringer, indsatsplan og opgaver.

Indsatser og hændelser bliver beskrevet hver måned, hvor Institutions- og Skoleudvalget og Socialudvalget får en status på det kriminalpræventive arbejde. Dette er suppleret med en årlig temadrøftelse med deltagelse af lokalpolitiet for Institutions- og Skoleudvalget omkring praksis og strategiske prioriteringer for det kommende års kriminalpræventive arbejde. I 2023 har temadrøftelsen været afholdt for hele Byrådet i september med deltagelse af politiet.

### Indstilling

At Institutions- og Skoleudvalget tager strategi og indsatser i Kriminalpræventivt Team til efterretning.

### Beslutning Institutions- og Skoleudvalget den 31-10-2023

Institutions- og Skoleudvalget tager strategi og indsatser i kriminalpræventivt team til efterretning og opfordrer til, at der er opmærksomhed på det opsøgende og relationsskabende arbejde og på dialogen mellem klubber og det kriminalpræventive team.

Afbud:
Sabah Abid

### Sagsfremstilling

Der er ikke tidligere politisk blevet vedtaget en samlet strategi for den kriminalpræventive indsats i Høje-Taastrup Kommune, men strategien beror på politiske budgetaftaler, på månedlige orienteringer om den aktuelle situation og på årlige temadrøftelser med politiets deltagelse. Byrådet besluttede 19-06-2018, at der skulle afsættes 1 mio. kr. til en Tryghedspakke, som bl.a. indeholdt obligatorisk forebyggende undervisning, familiekurser, styrket opsøgende arbejde og midler til fysiske forbedringer af områder, som er utrygge. Midlerne til styrket opsøgende arbejde og familiekurser er blevet sparet væk i forbindelse med budgetforhandlinger, og ligger nu som en del af den daglige driftsopgave.

*Baggrund*

I efteråret 2019 blev det tidligere SSP og Gadeplan ændret til at blive benævnt som Kriminalpræventivt Team. Ændringen indebar også en udvikling af retningen og opgaveløsningen.

I den kriminalpræventive indsats i Høje-Taastrup Kommune arbejdes ud fra forebyggelsestrekanten, hvor der både er fokus på tidlig forebyggelse (for alle), målrettet forebyggelse (for nogle) og individrettet forebyggelse (for de få).

*Fald i kriminalitet*

Ifølge lokalpolitiet fremgår det af anmeldte kriminalitetssager fra 2016 – 2021 i Høje-Taastrup Kommune, at der har været et fald på 23,5 % i anmeldt kriminalitet fra 2019 til 2021. Desuden har der ifølge lokalpolitiet været et fald på 21 % i udvalgte straffelovsovertrædelser i perioden 2019 – 2021, ligesom der har været et fald på 19,3 % i antal sigtede 0-19-årige fra 2019-2020. Faldet i ungdomskriminalitet er landsdækkende og afspejler en udvikling over årtier, og faldet giver mulighed for at arbejde mere forebyggende, så det enten fastholdes eller falder yderligere.

*Tidligere organisering*

Tidligere var det kriminalitetsforebyggende arbejde placeret i SSP og Gadeplan. I SSP var der ansat to SSP-koordinatorer, og SSP varetog bl.a. det koordinerende arbejde omkring områdeindsatsen i tæt samarbejde med lokale aktører, koordinerede individindsatser med skole/klub/socialrådgiver, ekstremisme- og rocker-/bandeindsatsen samt lavede undervisning på skolerne.

Gadeplan bestod af fem fuldtidsmedarbejdere, der var på gaden seks dage om ugen i dag-, eftermiddags- og aftentimerne i et skiftende vagtskema. Gadeplan arbejdede både med tidlig forebyggelse for alle og med den målrettede indsats, når der var udpeget hotspotindsatser. Medarbejderne deltog på SSP-møder og havde tæt dialog med forældre, socialrådgivere og skole/klub omkring kriminalitetstruede unge.

*Ændring i strategi, indsatser og navn*

Ændringen i SSP og Gadeplans arbejdsopgaver er begrundet i en tilretning af flerårsaftalen på politiets område ”Aftale om politiets og anklagemyndighedens økonomi 2021-2023”, hvor der står:

*”En anden væsentlig opgave for lokalpolitiet er forebyggende arbejde over for børn og unge, både i relation til risikoadfærd som f.eks. hash- eller alkoholforbrug og i relation til utryghedsskabende adfærd, alvorlig kriminalitet som vold eller røveri og en eventuel bekymring for rekruttering til bandegrupperinger*.”

I den kriminalpræventive indsats bliver der udpeget hotspots for udgående opgaver på baggrund af information fra samarbejdspartnere bl.a. politi, skoler og klubber. Samarbejdet med lokalpolitiet gør, at politiet registrerer unge, der f.eks. hænger ud eller er til gene, så Kriminalpræventivt Team og Familie- og Dagtilbudscentret har mulighed for at komme i dialog med forældrene. Der kan derfor omlægges timer fra det opsøgende arbejde, da der via samarbejdspartners informationer allerede er et overblik over, hvor de unge befinder sig. Omlægningen er sket til en mere netværksorienteret tilgang, hvor fokus i højere grad er på at lade nærmeste fagperson bistå med arbejdet med de unge. Administrationen vurderer på baggrund af dette, at den nuværende arbejdsform er en mere effektiv metode, som giver mulighed for at lave en mere forebyggende indsats end det oprindelige ”SSP og Gadeplan” havde mulighed for.

En anden begrundelse for ændring i strategien er, at det tidligere Gadeplan ikke havde hjemmel til at bede de unge identificere sig. Erfaringen med at lave en opsøgende gadeplansindsats var bl.a. derfor blandet, og ofte kørte Gadeplan rundt i byen, uden at de unge havde lyst til at snakke med dem.

Faldet i kriminalitet gør også, at der er mulighed for at arbejde mere forebyggende og fx bruge ressourcer på det tværfaglige samarbejde med skoler og klubber.

Formål og strategi er derfor blevet opdateret, så det stemmer overens med de udfordringer og efterspørgsler, Kriminalpræventivt Team møder i hverdagen.

*Formål og strategi for det kriminalitetsforebyggende arbejde*

Formålet med kriminalitetsforebyggende arbejde i Høje-Taastrup Kommune er:

1. Generel og tidlig forebyggelse af kriminalitet for alle børn og unge ved fx analyse, undervisning og oplæg
2. Målrettet forebyggelse ved fx tryghedsindsatser og hotspotindsatser
3. Individindsats ved fx at forhindre, at kriminalitet gentager sig i tæt samarbejde med alle relevante aktører omkring familien og de unge

De tre overordnede formål stammer fra forebyggelsestrekanten, som bliver anvendt nationalt i kriminalitetsforebyggende arbejde.

Den kriminalpræventive indsats arbejder strategisk ud fra tre pejlemærker: *netværksdrevet, værdibaseret og datainformeret.*

 *Netværksdrevet:* I indsatsen er der fokus på at bygge og vedligeholde netværk i hele kommunen. Netværket er afgørende for hurtig opgaveløsning og rummer bredt aktører såsom lokalpoliti, skoler, klubber, fagcentre, frivillige og boligselskaber.

 *Værdibaseret:* Det ressourceorienterede ungesyn er centralt og bygger på, at børn og unge skal rustes til at kunne færdes i verden med en tro på, at de unge både kan og vil.

 *Datadrevet*: Det kriminalpræventive arbejde i Høje-Taastrup Kommune er i høj grad baseret på data.

*Medarbejdere*

Den kriminalpræventive indsats har pt. syv medarbejdere samt en leder. Medarbejderne er en blanding af konsulenter, koordinatorer og forebyggere. Kriminalpræventivt Team er forankret i Unge- og Uddannelsescentret. Det strategiske og operative samspil med politiet er styret gennem tre niveauer: kredsråd, chefforum og lokalråd.

Kredsrådet er det formelle samarbejde mellem kommune og politi i politikredsen, og her deltager borgmestrene fra Vestegnens kommuner sammen med politiets ledelse.

I lokalrådet deltager direktør, leder af Kriminalpræventivt Team og centerchefer sammen med politiets ledelse. Her drøftes bl.a. udpegning af hotspot-indsatser.

Chefforum er et samarbejde på tværs af kommunerne med deltagelse af ledelsen på tværs af de 11 Vestegnskommuner (Albertslund, Ballerup, Brøndby, Gladsaxe, Glostrup, Herlev, Hvidovre, Ishøj, Rødovre, Vallensbæk, Høje-Taastrup) og politiet.

*Indsatser*

Den tidlige forebyggelse er for alle børn, unge og deres forældre. Konsulenterne arbejder bl.a. med udvikling af undervisningsmateriale, analyse af Ungeprofilundersøgelsen med særlig fokus på mental sundhed og risikoadfærd samt projektledelse. Det primære arbejde foregår med fokus på tidlig forebyggelse af ungdomskriminalitet gennem bl.a. civilsamfundsinddragelse samt undervisning, som foretages af forebyggerne.

Målrettet forebyggelse er for de udvalgte målgrupper, og her deltager forebyggerne bl.a. i Fælles Forebyggelsesmøder på skolerne hver 2. uge i samarbejde med klub og fremskudt socialrådgiver, arbejder med individsager og er ansvarlige for forældresamarbejdet. Desuden laver de udgående opsøgende indsatser. Forebyggerne har fire typer af udgående opgaver:

* Tryghedsskabende tilstedeværelse ved hotspots, som bliver udpeget i fællesskab med bl.a. vægtere og politiet.
* Tryghedsskabende tilstedeværelse (besøg) på arbejdspladser, hvor personalet er udfordret af utryghed.
* Tryghedsskabende tilstedeværelse ved voldsomme hændelser
* Opsøgende arbejde på skole, klub og ved foreninger alene eller med politiet.

I alt vurderer administrationen, at der bliver brugt 20-30 timer ugentligt pr. forebygger på opsøgende indsatser inden for de fire kategorier.

Individrettet forebyggelse er for de få, og her er koordinatoren ansvarlig for koordinering af sager om unge under/over 18 år, der er kriminalitetstruede. Indsatsen fungerer som bindeled til kommunens myndighedsområder og foranstaltninger. Høje-Taastrup Kommune modtager årligt information om mere end 1000 hændelser med unge under 18 år fra politiet via §115-samarbejdet. Hertil kommer bekymringer fra bl.a. skoler, klubber og forældre.

For borgere over 18 år modtages informationen fra bl.a. fængsler, Kriminalforsorgen og politiet.

I bilag 1 fremgår en uddybning af det kriminalpræventive arbejde i kommunen.

### Økonomi

Den økonomiske ramme for arbejdet er 5,28 mio. kr. årligt til kriminalpræventive indsatser. Heraf er 4,6 mio. løn til 7 medarbejdere (pr. 01.07.2023). Hertil kommer projektmidler og anden ekstern finansiering, som løbende tilstræbes.

### BILAG:

|  |  |  |  |  |
| --- | --- | --- | --- | --- |
| 1 - 6816724 | Åben | Bilag 1 - Strategi og indsatser i det kriminalpræventive arbejde i Høje-Taastrup Kommune | (46704/23) | (H) |